**Landelino Lavilla Alsina**, nado en Lleida o 6 de agosto de 1934 e finado en Madrid o 13 de abril de 2020, foi un xurista e político catalán que chegou a ser ministro e presidente do Congreso dos Deputados de España.

Traxectoria
-----------

### Inicios e formación

Despois de botar a súa infancia e mocidade en Lleida, comezou a estudar dereito en Zaragoza e licenciouse finalmente na Universidade Central de Madrid. Alí entrou en contacto co cardeal Ángel Herrera Oria, fundador da Editorial Católica.

Ingresou no Corpo de Letrados do Tribunal de Contas en 1958, con só 24 anos, e no corpo de Letrados do Consello de Estado en 1959. Aos 27 anos foi nomeado secretario xeral de Banco Español de Crédito e posteriormente foi vicepresidente e logo presidente da Editorial Católica

### Carreira política

Iniciou a carreira política no franquismo sendo nomeado subsecretario do Ministerio de Industria en 1974.

Durante a transición, foi membro da Unión de Centro Democrático e, en 1976, foi elixido ministro de Xustiza no primeiro goberno de Adolfo Suárez. En 1977 foi designado senador polo rei Xoán Carlos I, e integrouse no Grupo da UCD. Mantivo a carteira de Xustiza ata a convocatoria electoral de 1979, cando saíu elixido deputado pola circunscrición de Xaén. Coa constitución das Cortes, converteuse en presidente do Congreso dos Deputados, posto no que viviu momentos históricos como o golpe de estado do 23F e a elección de Leopoldo Calvo-Sotelo Bustelo como presidente en substitución de Suárez.

En 1982, foi elixido presidente de UCD, e encabezou a lista electoral da coalición centrista nas Eleccións Xerais de 1982 pola circunscrición de Madrid. Neses comicios a UCD sufriu unha severa derrota e disólvese como partido. Nese momento, Lavilla renunciou ao escano e pasou a formar parte do Consello de Estado.

En 1996 aspirou á presidencia do Consello Xeral do Poder Xudicial, pero o seu nomeamento non se consumou. En 2006 ingresou na Real Academia de Ciencias Morais e Políticas. Foi tamén membro da Real Academia de Xurisprudencia e Lexislación, da que foi reelixido Presidente en xaneiro de 2008.

Debe destacarse tamén a súa condición de Conselleiro Permanente do Consello de Estado.

|  |  |  |
| --- | --- | --- |
| Predecesor:**Antonio Garrigues** |  **Ministro de Xustiza** 1977-1979 | Sucesor:**Íñigo Cavero** |
| Predecesor:**Fernando Álvarez de Miranda** |  **Presidente do Congreso dos Deputados** 1979-1982 | Sucesor:**Gregorio Peces-Barba** |
| Predecesor:**Leopoldo Calvo-Sotelo** |  **Presidente de Unión de Centro Democrático** 1982-1983 | Sucesor:***Disolución do partido*** |

Notas
-----

1. 1 2  "Landelino Lavilla, presidente del Congreso de los Diputados en la Primera Legislatura, fallece a los 85 años". *congreso.es* (en castelán). 13-4-2020. Arquivado dende o orixinal o 01-06-2020. Consultado o 14-4-2020.
2. ↑  "Muere a los 85 años Landelino Lavilla, figura clave de la Transición y exministro de Justicia". *El Confidencial* (en castelán). 2020-04-13. Consultado o 2020-04-13.
3. ↑  Landelino Lavilla, Abogado de la Transición*(en castelán)*
4. ↑  "Landelino Lavilla entra en el Consejo de Estado". *elpais.com* (en castelán). 7-4-1983. Consultado o 14-4-2020.
5. ↑  Cruz, Marisa (13-4-2020). "Muere Landelino Lavilla, consejero de Estado y presidente del Congreso durante el 23-F". *elmundo.e* (en castelán). Consultado o 14-4-2020.

Véxase tamén
------------

### Outros artigos

* Lista de presidentes do Congreso dos Deputados

### Ligazóns externas

* Ficha no Congreso dos DeputadosArquivado 01 de xuño de 2020 en Wayback Machine.

|  |  |
| --- | --- |
| Control de autoridades | 
* Wd: Q2748845
* WorldCat
* VIAF: 38199240
* BNE: XX843617
* CANTIC: a1074325x
* DBE: landelino-lavilla-alsina
* Dialnet: 5470
* FAST: 1992433
* GEC: 0036705
* GND: 1056360976
* ISNI: 0000 0000 5948 7969
* LCCN: n79109534
* Munzinger: 00000015605
* SUDOC: 187240418
* Arquivo Histórico de Deputados (1810-1977): 59890

 |